  Майя Бывальцева 2-тӥ гудырикошконэ 18 часысен Ижкарысь Кызьпу арамаын 18-тӥ ползэ «Виль» шулдыръяськон ортчоз. Выль емышлы сӥзем удмурт праздниклэн радлыкез но аспӧртэмлыкъёсыз сярысь журналистъёсын пумиськонын веразы радъясьёсыз. «Озьы кылдӥз, удмуртъёслэн ваньмыз сямен праздникъёссы Индустри ёросын ортчыло. «Виль» сярысь верано ке, мон удмурт гуртын будӥ. Милям та праздниклы выль емышъёсты, бакча сиёнъёсты бичало вал, выль кубистаен, выль кеньырен шыд пӧзьтылӥзы. Со нуналэ куноосты ӧтчало, выль емышлы шумпото, вӧсяськонъёс радъяло вал. Вӧсяськонын емышъёс удалтӥзы шуыса Инмарлы тау карылӥзы, вуоно арын емышъёс трос мед луозы, семьяын ваньмызлэн тазалыксы умой мед луоз шуыса курылӥзы. Вӧсяськон шулдыръяськонэн йылпумъяськылӥз», — вераз Ижкарысь Индустри ёрослэн тӧроез Любовь Зайцева. Радъясьёслэн верамзыя, кылем арын выль емышлы сӥзем шулдыръяськонэ 3 сюрс пала адями люкаськиз. Таяз арын тросгес вуозы шуыса малпало. «Таяз арын 4–5 гур вайыны малпаськомы, отын калык ачиз выль емышлэсь кыӵе ке сиён пӧраны быгатоз. Со сяна, ӝӧк пуктыны ӵектонъёс вал, адямиос отчы йӧспӧртэм емышъёссэс, выль емышъёслэсь сиён-юонъёссэс вайыса пуктыны, празднике лыктэм куноосты утялтыны быгатозы. Одно ик луоз нерге ӝук. Сяме пыӵамъя, милям Ува ёросысь вӧсясьёс ветло, соос ӝукез вӧсяло, собере ми со ӝукен вань мылкыд карисьёсты утялтӥськомы», — вераз Удмурт лулчеберетъя «Дэмен» огазеяськонлэн тӧроез Роман Дементьев. Праздник улсын радъям концертэ пыриськозы Ижкарысь фольклор коллективъёс, но эстрадаысь артистъёс, соос пӧлын Михаил Ворончихин, Геннадий Ганьков, Геннадий Бекманов, Андрей Корнилов, «Задор мылкыд», «Ӟардон», «Эшъёс». Озьы ик удмурт шудонъёс, вожвылъяськонъёс луозы, нылпиос понна площадкаос ужалозы, шулдыръяськон эктонъёсын йылпумъяськоз. Тодэ вайытом, 5-тӥ гудырикошконэ Можгаысь Сюга шур дурын («Свет» профилакторий палан) выль емышъёслы сӥзем «Выль» элькун праздник ортчоз. Тегъёс: Лулчеберет Ижкар Удмуртия удмуртъёс праздникъёс  